Na osnovu člana 71 i člana 121. stav (6) Zakona o visokom obrazovanju (*„Službene novine Kantona Sarajevo“ broj: 36/22*), u skladu sa članom 234. Statuta Univerziteta u Sarajevu, na osnovu Odluke Senata Univerziteta u Sarajevo broj: 01-4-69/24, od 28.02.2024. godine, Univerzitet u Sarajevu – Mašinski fakultet, raspisuje

**JAVNI KONKURS**

**ZA IZBOR AKADEMSKOG OSOBLJA U AKADEMSKO NAUČNO-NASTAVNO ZVANJE NA UNIVERZITETU U SARAJEVU - MAŠINSKI FAKULTET**

1. **Izbor člana akademskog osoblja – nastavnik u zvanje redovni profesor 2 izvršioca**

 (puno radno vrijeme)

Naučna oblast: Industrijski inžinjering i menadžment

**Uslovi**:

Kandidat koji se ne prijavljuje u skladu sa članom 176. Zakona o visokom obrazovanju (”Službene novine Kantona Sarajevo” broj: 36/22), pored opštih uslova propisanih Zakonom o radu FBiH, potrebno je da ispunjava uslove iz člana 112. (2). f), Zakona o visokom obrazovanju („Službene novine Kantona Sarajevo“ broj: 36/22), odnosno proveden najmanje jedan izborni period u zvanju vanrednog profesora, minimalno osam naučnih radova u priznatim publikacijama objavljenih nakon izbora u zvanje vanrednog profesora, od čega su četiri naučna rada objavljena u publikacijama indeksiranim u relevantnim naučnim bazama, dvije objavljene knjige, dva originalna stručno-naučna djela, kao što je projekt, patent ili originalni metod, te uspješno mentorstvo najmanje tri kandidata za stepen drugog ciklusa/integriranog studija odnosno ekvivalenta i jednog kandidata trećeg ciklusa studija odnosno ekvivalenta u skladu sa članom 127. (2) . Kandidat, odnosno član akademskog osoblja u zvanju vanrednog profesora ima pravo biti izabran u više zvanje i prije isteka perioda na koji je biran ukoliko je u zvanju na visokoškolskoj ustanovi u kojoj je biran u zvanje proveo dvije trećine izbornog perioda, ispunio sve uslove za izbor u više akademsko zvanje bez supstitucija u toku prethodnog izbornog perioda te ukoliko je realizirao više od propisanog broja radova za izbor u više zvanje i to za redovnog profesora u naučno-nastavnom zvanju, dodatno objavio najmanje četiri naučna rada u priznatim publikacijama u relevantnim naučnim bazama. U slučaju da kandidat pri izboru u akademsko zvanje nije ispunio neki od sljedećih uslova: objavljena knjiga, mentorstvo ili originalni stručni uspjeh kao što je projekt, patent ili originalni metod, navedeni uslov može biti zamijenjen ispunjavanjem drugih kriterija kako slijedi u skladu sa članom 127. (2):

1. knjiga se može zamijeniti s tri dodatna naučna rada objavljena u priznatim publikacijama u relevantnim naučnim bazama ili s tri originalna naučna uspjeha kao što su projekat, patent ili originalni metod;
2. poglavlje knjige/zbornika objavljeno kod izdavača kategorije A prema CERES/EADI listi može supstituirati jedan naučni rad u publikacijama indeksiranim u relevantnim bazama podataka, dok poglavlje u knjigama/zbornicima domaćih izdavača ili izdavača nižih kategorija prema CERES/EADI listi može supstituirati jedan naučni rad u priznatim publikacijama;
3. mentorstvo na trećem ciklusu studija se može zamijeniti s jedan dodatna naučna rada objavljena u priznatim publikacijama u relevantnim naučnim bazama dva dodatna mentorstva na drugom ciklusu;
4. mentorstvo na drugom ciklusu studija može se zamijeniti s jednim dodatnim naučnim radom objavljenim u priznatoj publikaciji, odnosno, jednim javno predstavljenim umjetničkim radom u slučaju umjetničko-nastavnih zvanja i projekat, patent ili metod ili povećane administrativno-stručne obaveze (vođenje odsjeka, katedri, centra i sl., učešće u komisijama za odbranu, izbor u akademska zvanja i sl.);
5. projekt, patent, metod može se zamijeniti za jedan izvorni naučni rad ili povećane administrativno-stručne obaveze (vođenje odsjeka, katedri, centra i sl.);
6. originalni stručni uspjeh kao što je projekt, patent ili originalni metod se može zamijeniti s dva dodatna naučna rada objavljena u priznatoj publikaciji u relevantnim naučnim bazama ili s objavljenom knjigom.

Kandidat koji se prijavljuje u skladu sa članom 176. Zakona o visokom obrazovanju (”Službene novine Kantona Sarajevo” broj: 36/22), pored opštih uslova propisanih Zakonom o radu FBiH, za izbor u akademsko naučno-nastavno zvanje redovni profesor, treba da ispunjava sljedeće uslove: proveden najmanje jedan izborni period u zvanju vanrednog profesora, najmanje osam naučnih radova objavljenih u priznatim publikacijama koje se nalaze u relevantnim naučnim bazama podataka, najmanje dvije objavljene knjige, originalni stručni uspjeh kao što je projekt, patent ili originalni metod, te uspješno mentorstvo najmanje po jednog kandidata za stepen drugog odnosno integrisanog ciklusa studija i trećeg ciklusa studija. U slučaju da kandidat pri izboru u akademsko zvanje iz objektivnih razloga nije mogao ispuniti uslov objavljena knjiga i/ili mentorstva za drugi i/ili treći ciklus studija odnosno integrisani studij, uvodi se ekvivalencija odnosno supstitucija objavljene knjige i/ili mentorstva sa tri dodatna naučna rada objavljena u citatnim bazama podataka, u odnosu na minimalne uslove utvrđene zakonom. Kandidat, odnosno član akademskog osoblja u zvanju vanrednog profesora može biti izabran u više zvanje i prije isteka perioda na koji je biran, ukoliko ispuni uslove za izbor u više akademsko zvanje i ukoliko je proveo u nastavi najmanje tri godine nakon posljednjeg izbora, te ukoliko je od propisanih radova za izbor u više zvanje za redovnog profesora dodatno objavio najmanje pet naučnih radova u citatnim bazama podataka.

Uz prijavu na konkurs, kandidati za izbor u akademsko naučno-nastavno zvanje redovni profesor obavezno prilažu dokaze:

* biografija i spisak objavljenih radova, projekata, patenata ili originalnih metoda;
* diploma doktora tehničkih nauka, diploma o završenom mašinskom fakultetu (prije uvođenja Bolonjskog procesa);
* potvrda o provedenom najmanje jednom izbornom periodu u prethodnom zvanju, odnosno potvrda da je u nastavi proveo minimalno zahtijevani period u skladu sa uslovima za izbor nakon posljednjeg izbora, ukoliko je ispunio uslove za izbor u više zvanje prije isteka perioda na koji je biran;
* objavljene knjige, udžbenik i monografija, sve nakon posljednjeg izbora;
* objavljene naučne i stručne radove (sa dokazom o objavljivanju/ispisom iz baze, sa pregledom časopisa i zbornika u kojima su objavljeni), sve nakon posljednjeg izbora;
* dokaz o uspješno obavljenom mentorstvu kandidata za stepen drugog i trećeg ciklusa studija u skladu sa uslovima izbora, odnosno integrisanog ciklusa studija, nakon posljednjeg izbora;
* podatke o nagradama i priznanjima u vezi sa odgovarajućom naučnom oblasti;
* ostalu dokumentaciju kojom kandidat dokazuje da ispunjava uslove za izbor u odgovarajuće zvanje.

**Napomena:**

* Navedena dokumentacija se dostavlja u original ili ovjerenoj kopiji.
* Kandidati koji su diplomu stekli u inostranstvu prilažu rješenje o nostrifikaciji diplome, odnosno rješenje o priznavanju stečene inostrane visokoškolske kvalifikacije ili potvrdu da je pomenuti postupak pokrenut.
* Prilikom izbora u isto ili više zvanje uzimaju se u obzir samo objavljeni radovi, knjige i rezultat iz vlastitih istraživanja u primjeni, projekti, te mentorstva, ukoliko su nastali u vremenu od posljednjeg izbora u zvanje.
* Svi naučni radovi, knjiga, udžbenik, projekt, patent ili originalni metod moraju biti iz oblasti na koju kandidat konkuriše.
* U prijavi je obavezno navesti priloženu dokumentaciju. Svi listovi prijave, kao i priložena dokumentacija, osim knjiga, udžbenika i monografija, trebaju biti parafirani od strane kandidata.
* Prijava kandidata za određeno akademsko naučno-nastavno zvanje treba da sadrži najmanje dokumentaciju kojom se dokazuje ispunjavanje uslova za izbor u zvanje za koje je konkurisao.
* Prijave se dostavljaju u pisanoj i (po mogućnosti) elektronskoj formi (na CD-u, USB-u). Biografiju i spisak objavljenih radova, projekata, patenata ili originalnih metoda je potrebno dostaviti i u elektronskoj formi (na CD-u, USB-u).
* Ugovor o radu s izabranim kandidatom zaključuje se na neodređeno vrijeme, a shodno uslovima konkursa.

Konkurs ostaje otvoren 15 dana od dana objavljivanja.

Prijave sa dokazima o ispunjavanju uslova predviđenih konkursom podnose se lično ili putem preporučene pošte na adresu: *UNIVERZITET U SARAJEVU – MAŠINSKI FAKULTET*, *Vilsonovo šetalište broj 9*, *71 000 Sarajevo,* sa naznakom *"Prijava na konkurs za izbor akademskog osoblja, sa naznakom naučne oblasti na koju konkuriše"*.

Nepotpune i neblagovremene prijave neće se uzimati u razmatranje.

Sve informacije u vezi ovog konkursa mogu se dobiti preko kontakt osobe, Sekretar Fakulteta, telefon 033/729-806, kancelarija 115.